Michael Larson ผู้บริหารทรัพย์สินของ Bill Gates
ถ้าพูดถึงบุคคลที่มีความมั่งคั่งเป็นอันดับแรกๆ ของโลก น่าจะต้องมีชื่อของ Bill Gates ผู้ก่อตั้งบริษัท Microsoft เป็นหนึ่งในนั้น  ปัจจุบัน Bill Gates มีทรัพย์สินสุทธิมากเป็นอันดับที่สองของโลกด้วยมูลค่าสูงถึง 93,800 ล้านดอลลาร์สหรัฐ  แต่รู้หรือไม่ว่า ทรัพย์สินเกือบทั้งหมดนี้ Bill Gates ไม่ได้เป็นคนดูแลด้วยตัวเอง  เรื่องนี้เป็นอย่างไร ลงทุนแมนจะเล่าให้ฟัง
12 ม.ค. 2562

Michael Larson ผู้บริหารทรัพย์สินของ Bill Gates  / โดย ลงทุนแมน
ถ้าพูดถึงบุคคลที่มีความมั่งคั่งเป็นอันดับแรกๆ ของโลก
น่าจะต้องมีชื่อของ Bill Gates ผู้ก่อตั้งบริษัท Microsoft เป็นหนึ่งในนั้น
ปัจจุบัน Bill Gates มีทรัพย์สินสุทธิมากเป็นอันดับที่สองของโลกด้วยมูลค่าสูงถึง 93,800 ล้านดอลลาร์สหรัฐ
แต่รู้หรือไม่ว่า ทรัพย์สินเกือบทั้งหมดนี้ Bill Gates ไม่ได้เป็นคนดูแลด้วยตัวเอง
เรื่องนี้เป็นอย่างไร ลงทุนแมนจะเล่าให้ฟัง
ย้อนกลับไปเมื่อหลายปีก่อน
ในปี 1986 หลังจากที่ Microsoft เริ่มประสบความสำเร็จและเข้าซื้อขายในตลาดหลักทรัพย์สหรัฐอเมริกา
ความมั่งคั่งของ Bill Gates ก็เพิ่มขึ้นอย่างทวีคูณจากราคาหุ้นที่สูงขึ้น
จนทำให้เขาไม่สามารถบริหารสินทรัพย์ทั้งหมดนี้ได้ด้วยตัวเองอีกต่อไป
ในปี 1995 เขาได้จ้างผู้บริหารการลงทุนที่ชื่อว่า Michael Larson มาบริหารเงินจำนวน 5,000 ล้านดอลลาร์สหรัฐของเขาภายใต้กองทุนส่วนตัวที่ชื่อว่า Cascade Investment
Michael Larson เป็นใคร?
ชื่อของ Larson ไม่ค่อยเป็นที่ถูกพูดถึงเท่าไหร่นัก แม้แต่ในแวดวงของนักลงทุน
เขาเรียนจบ MBA จากมหาวิทยาลัยชิคาโก และทำงานเป็นที่ปรึกษาธุรกิจในเรื่องของการควบรวมกิจการ
พอทำไปได้ระยะหนึ่ง Larson ก็รู้สึกไม่ได้ชื่นชอบงานนี้สักเท่าไหร่
เขาย้ายมาทำงานให้กับบริษัท Putnam Investments ในบอสตัน โดยดูแลกองทุนที่ลงทุนในพันธบัตร
ผ่านไป 2 ปี..
Larson ก็เริ่มอยากที่จะมีกองทุนเป็นของตัวเอง เขาจึงออกจากบริษัทเพื่อตระเวนหาซื้อบริษัทรับบริหารทรัพย์สินในชิคาโก
ซึ่งระหว่างนั้นเอง เขาก็ได้รับการติดต่อจากเฮดฮันเตอร์ให้ไปสัมภาษณ์กับ Bill Gates
ในตอนแรก Larson คิดว่า Bill Gates อาจจะพึ่งไล่ใครออกไป และยังหาคนทำงานแทนไม่ได้
แต่หลังการพบกันปรากฏว่า เรื่องราวกลับไม่เป็นไปอย่างที่เขาคิด
ทั้ง Gates และ Larson กลับคุยกันถูกคอเป็นอย่างดี ตั้งแต่ในเรื่อง Albuquerque ซึ่งเป็นเมืองที่ Larson เติบโตขึ้นมาและเป็นจุดเริ่มต้นของบริษัท Microsoft ไปจนถึงเรื่องของการลงทุน
ทั้งสองคนมีแนวคิดแบบอนุรักษ์นิยมเหมือนกัน ซึ่งเป็นเหตุผลหลักที่ทำให้ Bill Gates ตัดสินใจเลือก Larson มาบริหารทรัพย์สินของเขา
Larson จึงได้กลายมาเป็นผู้ดูแลความมั่งคั่งของ Bill Gates จนถึงทุกวันนี้
ผลการดำเนินงานของ Cascade Investment ไม่มีการเปิดเผยในเอกสารอย่างเป็นทางการ
แต่พบว่าตั้งแต่ปี 1995 จนถึง 2015 ผลตอบแทนเฉลี่ยอยู่ที่ประมาณ 11% ต่อปี
ซึ่งระหว่างทางนี้เอง นอกจากผลการดำเนินงานที่เติบโตของกองทุนแล้ว 
ยังมีทรัพย์สินของ Bill Gates ที่ได้จากการขายหุ้น Microsoft เพิ่มเข้ามาอย่างต่อเนื่องในกองทุน
Larson มีการกระจายทรัพย์สินของ Bill Gates ผ่าน Cascade Investment ไปยังบริษัทต่างๆ ในตลาดหลักทรัพย์ เช่น Canadian National Railway, Coca-Cola และ Berkshire Hathaway
นอกจากนี้ Cascade Investment ยังเป็นเจ้าของบริษัทเอกชนขนาดใหญ่บางแห่งอีกด้วย เช่น โรงแรม Four Seasons ที่กองทุนถือหุ้นมากถึง 45%
ไม่เพียงเท่านั้น Larson ยังถูกมอบหมายให้เข้าไปช่วยดูแลในทรัพย์สินของมูลนิธิ Bill & Melinda Gates อีกด้วย
เมื่อรวมทั้งหมดแล้ว ทรัพย์สินที่อยู่ภายใต้การดูแลของ Larson สูงถึง 80,000 ล้านดอลลาร์สหรัฐ หรือ คิดเป็น 85% ของทรัพย์สินสุทธิของ Bill Gates ในขณะนี้
หรือพูดง่ายๆ ก็คือ ความมั่งคั่งของ Bill Gates เหมือนแขวนอยู่บนการตัดสินใจของ Larson เลยทีเดียว
และแน่นอนว่า ผลตอบแทนที่ได้จากการลงทุนภายใต้การดูแลของ Larson ส่วนหนึ่งจะกลายมาเป็นเงินบริจาคเข้ามูลนิธิ Bill & Melinda Gates เพื่อนำไปช่วยเหลือผู้อื่นทั่วโลกต่อไปนั่นเอง..
ปิดท้ายด้วยข้อมูลที่น่าสนใจ
ขณะนี้ มูลนิธิ Bill & Melinda Gates บริจาคเงินมากที่สุดในโลกเป็นเงินกว่า 46,000 ล้านดอลลาร์สหรัฐ หรือคิดเป็นเงินไทยกว่า 1.4 ล้านล้านบาทนับตั้งแต่ก่อตั้งมูลนิธิ..
----------------------
แล้ว Bill Gates เกี่ยวอะไรกับ STARBUCKS? อ่านต่อได้ที่ 
ติดตามเรื่องราวคนดังระดับโลก ได้ที่เพจลงทุนแมน ในแอปพลิเคชัน blockdit โหลดฟรีที่ 
 
----------------------
References
-
-
-
-
-